Malique

**Cairel Adrin bin Ibrahim** atau lebih dikenali sebagai **Malique** atau **The General** (lahir 21 Ogos 1977) ialah seorang penyanyi, komposer, penulis lirik dan penerbit rakaman yang berasal dari Malaysia. Dilahirkan di Hospital Sultanah Aminah Johor Bahru, Johor. 

Beliau merupakan bekas ahli duo hip hop Too Phat bersama Joe Flizzow. Selepas duo itu dibubarkan pada 2007, Malique dan Joe bergerak secara solo. Sejak bergerak secara solo, beliau lebih selesa di belakang tabir yang mana sejak 2007 beliau tidak pernah muncul di mana-mana media cetak dan elektronik. Sehingga pada 26 Februari 2025, beliau memunculkan diri dengan mencipta akaun Instagram dengan nama @maliqueibrahimqarma yang mengejutkan ramai pihak.

## Kehidupan peribadi
Malique dilahirkan di Hospital Sultanah Aminah pada 21 Ogos 1977. Setelah kelahirannya, keluarganya berpindah ke Amerika Syarikat kerana ayahnya menamatkan pengajiannya di sana. Setelah itu, beliau berpindah kembali semula ke tanah air lalu bersekolah diSekolah Sultan Alam Shah di Putrajaya. Pada masa beliau berumur 16 tahun, beliau kemudian berpindah pula ke MRSM Taiping. Beliau dikenali sebagai pelajar yang bijak dalam penulisan dan kesusasteraan sehingga penulisannya pernah dituduh plagiat. Setelah diteliti penulisannya, barulah mereka mengiktirafnya dan cikgu-cikgu di sana menyanjung Malique.

Pada tahun 2005, Malique bertemu dan mula menjalinkan hubungan dengan pelakon Malaysia, Melissa Maureen Rizal. Pasangan ini memilih untuk merahsiakan kisah cinta mereka dan jarang menonjol di mata umum.

Pada 6 Jun 2006, Malique dan Melissa bertunang, lalu menetapkan tarikh perkahwinan mereka dua tahun kemudian, iaitu pada 8 Ogos 2008. Pasangan ini disatukan dalam sebuah majlis akad nikah sederhana di Nusa Dua, Bali. Majlis tersebut hanya dihadiri keluarga terdekat serta beberapa sahabat rapat, antaranya D’Navigator, DJ Fuzz, DJ T-Bone dan Joe Flizzow.

Hasil perkahwinan itu, Malique dan isterinya dikurniakan empat cahaya mata: Inca Medina (lahir 2009), Rumi Arjuna (lahir 2011), Chasca Maya (lahir 2013) dan Ezra Aditya (lahir 2015). Kini, Malique bersama keluarganya menetap di Mutiara Damansara, Petaling Jaya.

Anak pertama beliau, Inca Medina telah membuat penampilan secara *featuring* dalam muzik video Sedih Hati versi Akustik sebagai pemain biola yang dilancarkan oleh Qarma Studios pada Ogos 2023.

Anak keduanya pula, Rumi Arjuna pula telah mewakili Malaysia dalam pasukan catur kebangsaan untuk pertandingan yang dianjurkan FIDE sejak tahun 2018 sehingga kini.

## Perjanjian Edaran Muzik
Pada tahun 2008, selepas kejayaan *Mantera Beradu*, Malique menyedari keperluan untuk menjadikan muziknya lebih mudah diakses dan menandatangani perjanjian edaran tidak eksklusif dengan Warner Music Malaysia. Hingga kini, Warner Music Malaysia telah berjaya memasarkan kebanyakan single terlaris beliau termasuk *Mantera Beradu*, *Cerita Kedai Kopi*, *Senyum*, *Aku Maafkan Kamu*, *Bawaku Pergi* dan *Teman Pengganti*.

Setahun kemudian (2009), Malique mengembangkan pasaran dengan menandatangani perjanjian edaran serupa bersama Sony Music Malaysia. Melalui kedua-dua label ini, Malique berjaya memasarkan bukan sahaja lagu-lagu popular, tetapi juga karya “cult favorite” seperti *Salut* bersama anak didiknya, Ariz.

## Qarma Rap School
Antara tahun 2009 hingga kini, Malique membuka kelas rap melalui bengkel yang dinamakan *Qarma* *Rap School*. Selain melatih bakat baharu tentang seni rima dan flow, Malique turut memberi panduan penting mengenai cara memasarkan demo serta selok-belok proses rakaman.

Setiap pelajar menamatkan bengkel dengan demo rakaman sendiri di Qarma Studios yang dipantau oleh Malique. Tujuan sekolah rap ini adalah untuk melahirkan penulisan rap berkualiti, sesuatu yang menurut Malique masih kurang di Malaysia. Bengkel ini pernah melahirkan Ariz—yang dianggap paling berpotensi.

Selepas tamat bengkel, Ariz menandatangani kontrak bersama Qarma Musiq sebagai artis kedua selepas Malique. Dalam tempoh dua tahun, beliau melancarkan dua single iaitu *Bukan Untukumu* (bersama Kat dari Mentor) dan *Yang Terbaik Dari Ladang* (bersama pelakon Liyana Jasmay dan Malique). Kedua-dua lagu digubah serta diterbitkan oleh Malique, manakala Ariz menulis bait rap sendiri. Malique turut menampilkan Ariz dalam single *Salut*. Namun pada tahun 2010, Ariz memilih untuk beralih kerjaya dan dilepaskan secara baik daripada Qarma Musiq.

## Penubuhan Qarma Musiq
Qarma Musiq ditubuhkan pada 2008 sebagai label untuk pelancaran album *OK*. Malique pada awalnya berkongsi pemilikan dengan D’Navigator, tetapi selepas beliau berundur pada 2010, syarikat ini dimiliki sepenuhnya oleh Malique.

Pada tahun yang sama, kontrak penerbitan Malique dengan EMI Publishing berakhir, lalu Qarma Musiq mengambil alih peranan sebagai penerbit muziknya. Nama *Qarma* dipilih untuk menggambarkan etika kerja bersih, dengan janji bahawa penindasan artis dan ketidakadilan royalti yang pernah beliau alami di label lain tidak akan berulang. Warna rasmi syarikat ini ialah hitam dan putih.

Laman rasmi Qarma Musiq (www.qarmamusiq.com) turut menyediakan kedai atas talian di mana single baharu dan barangan eksklusif dijual dari semasa ke semasa.

Pada Januari 2015, Qarma Musiq menandatangani kumpulan *Nukilan* sebagai artis, yang tampil dengan single sulung *Rindu* (duet bersama penyanyi Indonesia, Shae). Lagu tersebut dilancarkan pada Februari 2015 diikuti dengan single kedua *Aduh Neng* pada April 2015.

## Penulisan
Malique terkenal dengan liriknya yang puitis dan alunan flow yang elegan. Tulisannya sering sarat dengan makna, menyentuh isu semasa, kemanusiaan dan kekeluargaan. Lirik beliau juga mencerminkan kecintaan mendalam terhadap ilmu, sejarah, sastera dan budaya dunia.

Dalam fasa akhir kerjayanya, Malique mula menarik minat pendengar bukan bandar melalui lirik berbahasa Melayu baku. Beliau sangat menitikberatkan ketepatan tatabahasa, lebih gemar menggunakan perkataan klasik berbanding “slang jalanan” (kecuali bila perlu, seperti dalam lagu *Rahsia*). Baginya, keindahan bahasa Melayu paling menyerlah bila disampaikan dalam bahasa baku.“Sentuhan sebenar album ini ada pada puisi yang menghiasi rentak. Kata-kata Malique mengalir dengan begitu indah ke telinga, sebuah pengalaman yang sangat menyenangkan. Pemilihan perkataan dan cara rimanya adalah seni halus, seakan dipahat daripada lautan kata-kata yang berselerak dalam mindanya. Lebih istimewa, pendekatan progresif ini dilaksanakan hampir sepenuhnya dalam bahasa Melayu — satu pencapaian bersejarah. Album ini wajar dikaji, bukan sahaja oleh peminat hip-hop, malah oleh Dewan Bahasa dan Pustaka.”

 — Ahmad Izham Omar
----

## Pemasaran
Kejayaan muzik Malique banyak dicapai tanpa pengiklanan konvensional. Beliau jarang muncul di khalayak, tidak memiliki akaun media sosial, tidak menghadiri acara anugerah, tidak ditemu bual, tidak membuat persembahan, malah tidak muncul dalam video muziknya sendiri.

Dalam video *Aku Maafkan Kamu*, wataknya digantikan oleh Zizan Razak, manakala Black Hanifah tampil seorang diri dalam *Teman Pengganti*. Dalam e-buku *Projek Buku* tulisan Adly Syairi Ramly, Malique menjelaskan: *“visual dalam perniagaan audio adalah satu bunuh diri”*. Dalam kenyataan lain pula beliau berkata: *“Saya mahu dikenali kerana muzik saya, bukan kerana pakaian, makanan atau siapa yang saya temui.”*
## Pengaruh & Teknik
Malique lazimnya menulis lirik dalam jurnal hitam Moleskine, namun selepas album solo *OK*, beliau berhenti menulis di atas kertas dan mula menyimpan semua lirik hanya dalam minda.

Beliau dikenali dalam industri sebagai seorang perfeksionis — sanggup membuang seluruh lagu dan bermula semula jika tidak berpuas hati. Malique juga kerap menukar pendapat tentang artis jemputan atau susunan muzik, malah mendorong rakan kerjanya hingga ke tahap maksimum.

Pada awal kerjaya, kekecewaan sering membuatnya cepat marah, menyebabkan hubungan dengan orang luar produksi tidak selalu baik. Hanya mereka yang benar-benar sehaluan dengannya mampu mengekalkan kerjasama yang panjang dan produktif.“Sikap perfeksionis Malique jelas kelihatan pada kualiti karya indie (Qarma Musiq) ini, malah nyata dari kulit albumnya lagi.” — Trix, DoseTwo

“Sebagai pemuzik, Malique seorang perfeksionis dalam setiap aspek. Saya menyaksikan sendiri etika kerjanya ketika rakaman Too Phat. Tidak hairanlah apabila beliau menghasilkan album solo, hasilnya begitu monumental.” — Emceedavid

“Memang benar, intensiti Malique menolak kami ke hadapan. Ada yang kata dia terlalu perfeksionis, tetapi bagi saya dia seorang guru yang banyak mengajar.” — Ahmad Izham OmarKetika menghasilkan album *OK*, Malique hampir tidak makan dan tidur, menyebabkan beliau turun banyak berat badan. Sebelum itu, beliau dikenali dengan fizikal sasa ketika bersama Too Phat. Penurunan berat badan ini menimbulkan khabar angin tentang kesihatan dirinya. Namun hakikatnya, beliau begitu tenggelam dalam proses penulisan lirik hingga sanggup berhari-hari berpuasa makan, malah bermalam berminggu-minggu di Platinum Studios supaya dapat terus merakam pada keesokan harinya.

## Trivia
• Pernah marah sehingga mencampakkan albumnya kerana tidak menepati apa yang diinginkannaya.

## Kerjaya
Beliau memasuki industri muzik tanah air pada 1998 bersama duo hip-hop Too Phat. Beliau bergerak solo di sekitar tahun 2007.

Pada 2008, beliau telah menubuhkan syarikat rakaman sendiri dengan nama Qarma Musiq setelah Too Phat dibubarkan. Malique aktif berkarya dengan memperkenalkan beberapa lagu dengan artis-artis ternama dan artis-artis baharu di bawah syarikat rakaman beliau itu. 

Beliau telah mengeluarkan *single* seperti *Kau Yang Punya* tampil bersama Najwa, *Mantera Beradu* bersama M. Nasir, *Cerita Kedai Kopi* bersama Salammuzik, *Aku Maafkan Kamu* bersama Jamal Abdillah, *Teman Pengganti* bersama Black Hanifah dan *Pejamkan Mata* tampil bersama Dayang Nurfaizah.

Menghasilkan LP pertama bertajuk OK yang memuatkan 18 buah lagu pada 2008. Pada 2009, beliau menghasilkan LP kedua dengan usaha sama DJ Fuzz bertajuk *K.O The Mixtape* yang memuatkan 19 buah lagu.
Pada 2015, Beliau memperkenalkan artis baru di bawah Qarma Musiq, Nukilan yang dianggotai 3 orang, Kirana (Zizi Kirana), Kelana dan Agenda (Kmy Kmo) dengan penampilan khas dalam lagu bersama artis pop dari Indonesia, Shae dalam lagu *Rindu*. Pada pertengahan April 2015, Nukilan mengeluarkan single pertama mereka, *Aduh Neng* yang kerap dimainkan di corong radio.
Pada Disember 2016, Beliau menghasilkan LP tebaru berjudul *TKO: Pejamkan Mata* yang memuatkan 8 lagu single yang pernah dikeluarkan sekitar 2008-2015 dan memuatkan 3 lagu baru termasuk *Pejamkan Mata* tampil bersama Dayang Nurfaizah.

Pada Mac 2017, pada acara Anugerah Meletop ERA 2017,  Malique telah "muncul kembali" ke atas pentas untuk mempersembahkan lagu ciptaannya sendiri iaitu Pejamkan Mata bersama Dayang Nurfaizah tetapi hakikatnya bukan Malique yang kelihatan semasa persembahan tersebut tetapi itu hanyalah rakaman suara yang dirakam sendiri oleh Malique. Namun, ramai peminat yang hadir pada malam itu begitu gembira apabila mendengar suara Malique secara siaran langsung selepas 10 tahun lamanya.

Pada lewat 2019, dua gambar Malique telah tersebar luas di media sosial yang dimuat naik oleh *[https://www.facebook.com/mohd.zubaidi.921 Mohd Zubaidi]* di Facebook dimana gambar pertama menunjukkan Malique dan keluarganya sedang berbincang di tempat yang dikatakan di Lapangan Terbang Subang. Gambar yang terakhir pula beliau sedang menandatangi autograf pada beg peminatnya di tempat yang dikatakan kedai *vape*. Gambar in sedikit sebanyak mengubati rindu peminat-peminatnya yang ingin melihat wajah dan rupanya yang terkini. Ada yang mengecamnya kerana tidak menghormati privasi keluarga Malique dengan keluarganya. Setelah pemilik gambar itu dihubungi oleh keluarga Malique, gambar itu akhirnya diturunkan dan memohon maaf kepada keluarga Malique kerana tidak menjaga privasi dengan keluarganya.

Pada awal 2023, Malique telah menlancarkan single terbaru yang bertajuk Ayuh bersama Kmy Kmo, Aman RA dan juga Ernie Zakri. Lagu ini juga adalah lagu tema bagi filem Polis Evo 3, lakonan Zizan Razak Shaheizy Sam, Nora Danish, Sharnaaz Ahmad dan ramai lagi. 

Pada 28 Julai 2023, beliau telah melancarkan *single* terbaru iaitu Sedih Hati di Instagram dan Youtube. Lagu Sedih Hati ini menampilkan petikan suara Mona Fandey atau nama sebenar, Maznah Ismail dari lagu Ratapan Anak, salah satu lagu dari album Diana (1987). Ia juga menampilkan anak Malique iaitu Inca Medina sebagai pemain biola diakhir muzik video tersebut. Di samping itu, Malique, melalui Qarma Studios juga mengumumkan album terbarunya yang berjudul Malique IV, yang mana dipercayai akan dilancarkan pada Ogos 2025.

Sekitar bulan Ogos 2024, album Qarma Various Artists Vol 1 dilancarkan dengan kolaborasi bersama-sama artis di bawah naungan Qarma Musiq. Beliau berkolaborasi dalam lagu *Bando Chill - bersama B-Heart, Dment Si Lain & Fuze dan Tiba-Tiba -  bersama Aliterbang, Rebel Asia, Yang Ariff, Yaph & Sabbala.*

## "Kembali ke dunia sebenarku..."
Pada 28 Februari 2025, Malique mencipta akaun Instagram yang bernama @maliqueibrahimqarma yang mengejutkan ramai pihak terutamanya peminat dan dikalangan pihak artis kerana mungkin membuat kemunculan semula di dunia pentas sejak membuat kemunculan terakhir pada media elektronik melalui muzik video Cerita Kedai Kopi dan konsert Too Phat terakhir pada 8 April 2007. Ia juga menimbulkan konspirasi bahawa Malique akan kembali setelah Iman Tang iaitu pengasas konsert melawat studionya 2 hari sebulum Malique mencipta akaun Instagram nya. Ada juga yang menjumpai akaun Instagram anaknya, Inca Medina iaitu @incidrawz dan @incamedinamalique. 

## Kontroversi
Kontroversi terbesar dalam kerjaya Malique ialah seruan untuk mengharamkan lagu *Bawaku Pergi* (dinyanyikan oleh Zizan Razak dan Kaka Azraff) daripada siaran radio. Lirik lagu tersebut disalah tafsir sebagai mengelirukan golongan muda hingga dikatakan boleh menggalakkan kejadian lari dari rumah.

Dalam satu kenyataan yang dikeluarkan melalui laman web Qarma Musiq, Malique menyatakan:*Pagi tadi, Zizan menelefon saya, mengatakan surat dah diterima dari kerajaan, lagu BAWAKU PERGI harus dihentikan penyiarannya. Tanpa perbicaraan, tanpa peluang tertuduh untuk membela diri. Tidak adil, saya merasakan bahawa Zizan, Kaka dan saya telah ditindas. Keptusan dilakukan oleh individu, panel (jika wujud) yang tidak adil, cetek dan berkepentingan politik.*

*Pada tahun 1998, saya menulis lagu PERGI JAUH untuk isteri saya. Lagu itu berkisarkan kami yang berangan-angan untuk pergi bercuti di tepi pantai Bali. Pada tahun 2012 pula, saya menulis lagu BAWAKU PERGI sebagai susulan kepada lagu PERGI JAUH. Lagu ini berkisar mengenai kehidupan saya yang setelah beberapa tahun berkahwin tapi masih sibuk dengan kerja dan jarang-jarang dapat pulang bersama dengan isteri. Lagu ini dicipta dari point of view si sang isteri untuk suaminya. Sang isteri berangan-angan mahu bercuti ke Tibet/Nepal sebagai tempat berbulan madu. Kerna itulah datangnya ayat, ‘puncak dunia kita duga’. Setiap orang yang mempunyai asas geografi, akan tahu yang puncak dunia adalah di Himalaya. Di situ jugalah wujudnya haiwan mitos Yeti yang dikatan mendiami tanah tinggi di situ. Mengapa semua ‘pentafsir profesional’ gagal untuk mengulas tentang bait tersebut? Saya selalu mengidam untuk pergi ke Indochina melalui jalan darat, ‘pergi lebih lama, pergi lebih jauh’. Saya tiada masa untuk meletakkan diri saya dalam fikiran seorang remaja kerana zaman itu telah lama saya tinggalkan. Saya menulis sebagai seorang dewasa dan jika ada pihak kurang matang yang mendengar lagu saya dan bertindak bodoh, itu bukan hal saya. Saya gemar mengembara, dunia ini ada 196 negara, dan sempadan dunia saya tidak berakhir di Siam. Saya mempunyai kebebasan untuk mengembara dan menceritakannya kepada sesiapa sahaja.*

*Pada asalnya, lagu BAWAKU PERGI adalah lagu Ella featuring Malique tetapi ditukar kepada Kaka & Zizan atas permintaan Zizan sendiri. Dia menyukai lagu tersebut dan tiada timbul persoalan langsung tentang ‘niat’ lagu tersebut. Jika lagu ini diharamkan, tanpa disoal, tanpa dibicara, saya menuntut keadilan dari KERAJAAN MALAYSIA yang telah menghukum rakyatnya dan menidakkan hak dan kebebasan saya untuk bersuara. Orang yang patut diharamkan adalah orang yang mengusul perkara ini. Memalukan, pakcik. Saya tiada masa untuk berbalah dengan manusia yang negatif, lemah dan sangat senang dibunuh dengan kata-kata. Salahkan diri sendiri, jika dah membesarkan anak selama 20 tahun tapi dengar lagu 4 minit, dia dah lari. Be strong pakcik, bukan semua benda dalam dunia ini berniat untuk mencederakan anda dan keluarga anda. Saya juga ada kehidupan saya sendiri. Its just a song. If you dont like a certain food, you just leave it. You dont go around telling the whole country that they shouldnt taste it too. To whomever it may concern, you can start by being fair if not smart. Don’t let the world laugh at you over another childish issue blown out of proportion. Jangan senang-senang nak haramkan sesuatu dan menutup periuk nasi orang.*

*Saya ada soalan terakhir untuk semua. Siapa yang sebenarnya negatif?*

*Malique*

*Lyricist and songwriter, BAWAKU PERGI.*Pengharaman *Bawaku Pergi* mencetuskan bantahan ramai terhadap pendekatan keras sesetengah pihak dan pihak berkuasa.

## Diskografi
* O.K (2008)
* KO the Mixtape (2009) *Single* Edisi Terhad
* K.O The Mixtape (2009)
* Malique Unreleased (2011) *<small>hanya 25 keping dicetak</small>*
* TKO: Pejamkan Mata (2017)
* Sedih Hati (2023) *<small>Single</small>*
* Legasi: Malique (2024)
* Qarma Various Artists Volume 1 (2024) *menampilkan barisan artis Qarma Studios*
* Tanya Tuhan (2025) *kolaborasi dengan [[Yonnyboii]]*
* Malique & Friends (2025) akan dilancarkan pada November 2025
* Malique IV (2025) *akan dilancarkan pada 2025*

## Anugerah
**ANUGERAH JUALAN**

* *Teman Pengganti* (Malique feat. Black): Anugerah Platinum 10X bagi jualan digital melebihi 2 juta unit
* *Aku Maafkan Kamu* (Malique feat. Jamal Abdillah): Anugerah Platinum 6X bagi jualan digital melebihi 1.3 juta unit
* *Mantera Beradu* (Malique feat. M. Nasir): Anugerah Platinum 3X bagi jualan digital melebihi 700,000 unit
* *Cerita Kedai Kopi* (Malique & DJ Fuzz feat. Salam): Anugerah Platinum 3X bagi jualan digital melebihi 700,000 unit
* *Senyum* (Malique feat. Najwa): Anugerah Platinum 3X bagi jualan digital melebihi 600,000 unit
* *Bawaku Pergi* (Zizan & Kaka): Anugerah Platinum bagi jualan digital melebihi 300,000 unit

----**Anugerah MACP 2014**

* Lagu Melayu Paling Banyak Dipersembahkan: *Bawaku Pergi* (Zizan & Kaka)
* Komposer & Penulis Lirik: Malique

**Anugerah MACP 2013**

* Lagu Melayu Paling Banyak Dipersembahkan: *Bawaku Pergi* (Zizan & Kaka)
* Komposer & Penulis Lirik: Malique

----**ANUGERAH INDUSTRI**

**Anugerah Industri Muzik ke-19 (2012)**

* Lagu Hip Hop Terbaik: *Aku Maafkan Kamu* (Malique feat. Jamal Abdillah)

**Anugerah Industri Muzik ke-17 (2010)**

* Lagu Hip Hop Terbaik: *Cerita Kedai Kopi* (Malique feat. Salam)
* Album Hip Hop Terbaik: *K.O The Mixtape* (DJ Fuzz & Malique)

**Anugerah Industri Muzik ke-16 (2009)**

* Album Hip Hop Terbaik: *OK* (Malique)
* Lagu Hip Hop Terbaik: *Mantera Beradu* (Malique feat. M. Nasir)
* Lagu Inggeris Terbaik: *KL Streets* (Malique feat. Lah Ahmad)

----**Anugerah Juara Lagu 2013**

* Persembahan Terbaik: Black & RJ (*Teman Pengganti*)

**Shout! Awards (2012)**

* Anugerah Flava: Black & Malique

**Voize Awards (2009)**

* Penerbit Terbaik: Malique & D’Navigator untuk *Mantera Beradu* (Malique feat. M. Nasir)

## Rujukan

## Pautan luar
* Malique di AllMusic
* Qarma Shop
* 
*